CELEX: 
Language: ro
Date: 2018-06-28 00:00:00
Title: REGULAMENTUL DELEGAT (UE) …/… AL COMISIEI de rectificare a Regulamentului delegat (UE) 2016/2374 al Comisiei de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de sud-vest

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul delegat (UE) 2016/2374 al Comisiei din 12 octombrie 2016 a stabilit un plan privind aruncarea capturilor înapoi în mare pentru anumite activități de pescuit de specii demersale în apele de sud-vest, plan care precizează detaliile privind punerea în aplicare a obligației de debarcare prevăzute la articolul 15 din Regulamentul (UE) nr. 1380/2013.
            
            
               La 2 iunie 2017, Belgia, Franța, Țările de Jos, Portugalia și Spania au înaintat Comisiei o recomandare comună (RC) care sugerează o modificare a planului privind aruncarea capturilor înapoi în mare, instituit prin Regulamentul delegat (UE) 2016/2374. Pe această bază, a fost adoptat Regulamentul delegat (UE) 2018/44 al Comisiei din 20 octombrie 2017 de modificare a Regulamentului delegat (UE) 2016/2374 de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de sud-vest. 
            
            
               În conformitate cu articolul 18 din Regulamentul (UE) nr. 1380/2013, statele membre vizate (și anume Belgia, Spania, Franța, Țările de Jos, Portugalia și Spania, denumite în continuare „statele membre ASV”), care au un interes direct în gestionarea activităților de pescuit relevante din această regiune, au elaborat și înaintat Comisiei o recomandare comună (RC). 
            
            
               Deoarece s-a produs o eroare în anexa la Regulamentul delegat (UE) 2018/44, prezentul regulament delegat de rectificare a fost elaborat cu scopul de a corecta eroarea.
            
            
               2.CONSULTĂRI PREALABILE ADOPTĂRII ACTULUI
            
            
               Recomandarea comună a fost elaborată de statele membre implicate, care au cooperat pe plan tehnic la nivel regional, sub îndrumarea unui grup la nivel înalt alcătuit din responsabili în domeniul pescuitului și în strânsă consultare cu părțile interesate.
            
            
               Pe parcursul elaborării recomandării comune, Consiliul consultativ pentru apele de sud-vest a fost consultat în legătură cu măsurile avute în vedere în RC. 
            
            
               Planul privind aruncarea capturilor înapoi în mare pentru anumite activități de pescuit de specii demersale în apele de sud-vest apropie treptat pescuitul propus de statele membre, astfel cum se prevede la articolul 15 din Regulamentul (UE) nr. 1380/2013, de îndeplinirea obligației de debarcare, prin urmare este important să se corecteze eroarea apărută pentru a avea un plan de aruncare a capturilor înapoi în mare pentru anumite activități de pescuit de specii demersale în apele de sud-vest.
            
            
               3.ELEMENTELE JURIDICE ALE ACTULUI DELEGAT
            
            
               Rezumatul acțiunii propuse
            
            
               Principala acțiune juridică vizează adoptarea de măsuri care să faciliteze punerea în aplicare a obligației de debarcare.
            
            
               Regulamentul indică speciile și activitățile de pescuit cărora ar urma să li se aplice măsuri specifice.
            
            
               Temei juridic
            
            
               Articolul 15 alineatul (6) și articolul 18 alineatele (1) și (3) din Regulamentul (UE) nr. 1380/2013.
            
            
               Principiul subsidiarității
            
            
               Propunerea intră în sfera competenței exclusive a Uniunii Europene.
            
            
               Principiul proporționalității
            
         
         
            
               Propunerea se înscrie în domeniul de aplicare al competențelor delegate conferite Comisiei prin articolul 15 alineatul (6) din Regulamentul (UE) nr. 1380/2013 și nu depășește ceea ce este necesar pentru realizarea obiectivului respectivei dispoziții.
            
            
               Alegerea instrumentului
            
            
               Instrumentul propus: regulament delegat al Comisiei.
            
            
               Alte instrumente nu ar fi adecvate din următorul motiv: Comisiei i s-a conferit competența de a adopta un plan privind aruncarea capturilor înapoi în mare prin intermediul unor acte delegate. Statele membre care au un interes direct în ceea ce privește gestionarea și-au înaintat recomandările comune. Măsurile prevăzute în recomandarea comună și incluse în prezenta propunere se bazează pe cele mai bune avize științifice disponibile și îndeplinesc toate cerințele relevante prevăzute la articolul 18 alineatul (5) din Regulamentul (UE) nr. 1380/2013.
            
            
               REGULAMENTUL DELEGAT (UE) …/… AL COMISIEI
            
            
               din 28.6.2018
            
            
               de rectificare a Regulamentului delegat (UE) 2016/2374 al Comisiei de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de sud-vest
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului
                  1
               , în special articolul 15 alineatul (6) și articolul 18 alineatele (1) și (3),
            
            
               întrucât:
            
            
               (1)Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit din Uniune prin introducerea unei obligații de debarcare pentru capturile de specii care fac obiectul unor limite de captură.
            
            
               (2)În vederea punerii în aplicare a obligației de debarcare, articolul 15 alineatul (6) din Regulamentul (UE) nr. 1380/2013 împuternicește Comisia, prin intermediul unui act delegat, pe baza recomandărilor comune elaborate de statele membre în urma consultării consiliilor consultative relevante, să adopte planuri privind aruncarea capturilor înapoi în mare.
            
            
               (3)Regulamentul delegat (UE) 2016/2374 al Comisiei
                  2
                a stabilit un plan privind aruncarea capturilor înapoi în mare pentru anumite activități de pescuit de specii demersale în apele de sud-vest, în urma unei recomandări comune prezentate de Belgia, Franța, Țările de Jos, Portugalia și Spania (apele de sud-vest) în 2016.
            
            
               (4)La 2 iunie 2017, Belgia, Franța, Țările de Jos, Portugalia și Spania au depus o nouă recomandare comună privind o serie de modificări la planul privind aruncarea capturilor înapoi în mare. Pe această bază, Comisia a adoptat Regulamentul delegat (UE) 2018/44 de modificare a Regulamentului delegat (UE) 2016/2374
                  3
               . 
            
            
               (5)La 26 octombrie 2017, Grupul pentru apele de sud-vest a comunicat Comisiei că există o eroare textuală în anexa la Regulamentul delegat (UE) 2018/44 în ceea ce privește descrierea capturilor de merluciu care fac obiectul obligației de debarcare. În conformitate cu versiunea curentă a anexei respective, capturile de merluciu în zonele ICES (Consiliul Internațional pentru Explorarea Apelor Maritime) din diviziunile VIIIc și IXa cu traule de fund și plase pungă fac obiectul obligației de debarcare în cazul în care totalul debarcărilor de merluciu în perioada 2014/2015 a depășit 5 % din totalul speciilor debarcate și peste 5 tone metrice. Cu toate acestea, această condiție nu mai este aplicabilă.
            
            
               (6)Prin urmare, este necesar să se rectifice Regulamentul delegat (UE) 2016/2374 astfel cum a fost modificat prin Regulamentul delegat (UE) 2018/44.
            
            
               (7)Întrucât eroarea textuală din anexa la Regulamentul delegat (UE) 2016/2374 a fost introdusă prin Regulamentul delegat (UE) 2018/44, pentru a se evita orice discontinuitate și incertitudine juridică în aplicarea obligației de debarcare, prezentul regulament trebuie să intre în vigoare în ziua următoare datei publicării și ar trebui să se aplice retroactiv de la data de la care se aplică Regulamentul delegat (UE) 2018/44,
            
            
               ADOPTĂ PREZENTUL REGULAMENT:
            
            
               Articolul 1
            
         
         
            
               În coloana a patra din tabel „3. Activitățile de pescuit de merluciu (Merluccius merluccius)” din anexa la Regulamentul delegat (UE) 2016/2374, textul:
            
            
               „Navele care îndeplinesc următoarele criterii cumulative:
            
            
               (1)1. utilizează o dimensiune a ochiului de plasă mai mare sau egală cu 70 mm;
            
            
               (2)2. totalul debarcărilor de merluciu din perioada 2014/2015 (1) constă în: peste 5 % din toate speciile debarcate și peste 5 tone metrice.”
            
            
               se înlocuiește cu următorul text:
            
            
               „utilizează o dimensiune a ochiului de plasă mai mare sau egală cu 70 mm”.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament se aplică de la 1 ianuarie 2018.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
            
               Adoptat la Bruxelles, 28.6.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 354, 28.1.2013, p. 22. 
               
               
                  
                     (2)
                  
                        Regulamentul delegat (UE) 2016/2374 al Comisiei din 12 octombrie 2016 de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de sud-vest (JO L 352, 23.12.2016, p. 33).
               
               
                  
                     (3)
                  
                        Regulamentul delegat (UE) 2018/44 al Comisiei din 20 octombrie 2017 de modificare a Regulamentului delegat (UE) 2016/2374 de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de sud-vest (JO L 7, 12.1.2018, p. 1).